b"\n_START_ARTICLE_\nSinclinal\n_START_PARAGRAPH_\nEl sinclinal \xc3\xa9s un plec que deforma les capes d'una seq\xc3\xbc\xc3\xa8ncia estratigr\xc3\xa0fica donant-li una morfologia corvada. En un sinclinal trobem les capes m\xc3\xa9s joves al nucli del plec. \xc3\x89s una estructura de deformaci\xc3\xb3 d\xc3\xbactil, i est\xc3\xa0 ocasionat normalment per les forces de compressi\xc3\xb3 d'un moviment tect\xc3\xb2nic. _NEWLINE_Quan la polaritat (disposici\xc3\xb3 de les capes) del plec \xc3\xa9s normal i les capes m\xc3\xa9s velles estan sota les m\xc3\xa9s joves, fet que es d\xc3\xb3na habitualment, direm que \xc3\xa9s un sinclinal sinforme, o s\xc3\xadmplement sinclinal, per\xc3\xb2 quan trobem la polaritat inversa (el plec ha estat capgirat) direm que \xc3\xa9s un sinclinal antiforme, i ser\xc3\xa0 f\xc3\xa0cil confondre'l amb un anticlinal. Per a poder diferenciar-los correctament sovint cal rec\xc3\xb3rrer a la inspecci\xc3\xb3 del contacte entre estrats per cercar marcadors de base que ens permetin establir la seva polaritat._NEWLINE_Els sinclinals presenten una simetria estratigr\xc3\xa0fica, trobant les mateixes capes a banda i banda del nucli, per tant en un mapa geol\xc3\xb2gic es reconeixen per una seq\xc3\xbc\xc3\xa8ncia de capes de roques que es van fent progressivament m\xc3\xa9s joves fins a trobar la capa m\xc3\xa9s jove que defineix el centre del plec, o xarnera, i seguit de la seq\xc3\xbc\xc3\xa8ncia inversa en el cant\xc3\xb3 oposat de la xarnera. L'estructura topogr\xc3\xa0fica que pot donar lloc normalment \xc3\xa9s una conca._NEWLINE_El fenomen invers \xc3\xa9s anomenat anticlinal._NEWLINE_Als Alps, concretament a Saou, hi ha un exemple espectacular de sinclinal, i al nostre pa\xc3\xads un dels exemples m\xc3\xa9s coneguts \xc3\xa9s el sinclinal de Ripoll, creat al sud dels Pirineus, i paral\xc2\xb7lel a aquests al llarg d'uns setanta quil\xc3\xb2metres, per la compressi\xc3\xb3 degut a l'orog\xc3\xa8nia alpina dels materials eocens de la conca de l'Ebre, en el seu xoc contra la placa euroasi\xc3\xa0tica."